钦定古今图书集成/理学汇编/文学典/第114卷 > 马之骏
## 钦定古今图书集成/理学汇编/文学典/第114卷 > 马之骏

按《列朝诗集》，“之骏字仲良，新野人。与其兄之骐字时
良，同举万历庚戌进士。时良以榜眼入翰林，官终礼
部侍郎。仲良授户部主事，榷浒墅关，用内计左迁，量
移顺天通判，复户部主事。天启乙丑卒于官，年三十
有八。仲良兄弟，并有时名，而仲良尤为秀发，与锺伯
敬同时称诗。仲良持论，欲极其才情之所之，恣其意”
匠之所经营，情景笔墨之所称惬，远救铺陈叫嚣之
病，近离凄清寒苦之习，不屑寄伯敬篱下。伯敬以其
非同调也，亦推而远之。少年盛气，肠肥脑满，多诗酒
酣畅之致，鲜师友镞砺之功。其最契合者，吴门王留、
新安汪逸，相与驰骋角逐，往而不返，以故时调狎出，
学古不纯风格时患于芜累，波澜未见其老成。天不
假年，未见其止。良可惜也。有《妙远堂全集》，时良所辑，
今行于世。